দত্ত উচ্চ বিদ্যালয়

**দত্ত উচ্চ বিদ্যালয়** () বাংলাদেশের নেত্রকোণা শহরের একটি মাধ্যমিক বিদ্যালয়। ১৮৮৯ সালের ৬ই ফেব্রুয়ারি প্রতিষ্ঠিত এই বিদ্যালয়টি নেত্রকোণা জেলার প্রাচীনতম মাধ্যমিক বিদ্যালয় এবং ময়মনসিংহ বিভাগের প্রাচীনতম নিরবচ্ছিন্নভাবে পরিচালিত শিক্ষাপ্রতিষ্ঠানগুলির মধ্যে অন্যতম। বিদ্যালয়টির নামকরণ করা হয়েছে রমেশচন্দ্র দত্তের নামানুসারে, যিনি ময়মনসিংহের জেলা ম্যাজিস্ট্রেট ও কালেক্টর হিসেবে এর প্রতিষ্ঠায় সহায়তা করেছিলেন। শিক্ষাপ্রতিষ্ঠানটি ময়মনসিংহ শিক্ষা বোর্ডের অধিভুক্ত এবং বাংলাদেশ সরকারের মান্থলি পে অর্ডার (এমপিও) প্রকল্পের অধীনে পরিচালিত হয়।

ঐতিহাসিকভাবে বিদ্যালয়টি নেত্রকোণায় ছাত্র রাজনৈতিক আন্দোলনের একটি কেন্দ্রবিন্দু হিসেবে কাজ করেছে। এর শিক্ষার্থীরা বাংলা ভাষা আন্দোলন, ৬ দফা আন্দোলন, ঊনসত্তরের গণঅভ্যুত্থান, বাংলাদেশের স্বাধীনতা যুদ্ধ এবং ১৯৯০ সালের স্বৈরাচার বিরোধী আন্দোলনে সক্রিয় ভূমিকা পালন করে।

## ইতিহাস

### প্রতিষ্ঠা
দত্ত উচ্চ বিদ্যালয়ের উৎপত্তি ১৮৮০-এর দশকে পরিচালিত *গঙ্গাচরণের পাঠশালা* নামক একটি দেশীয় শিক্ষাকেন্দ্র থেকে। উনবিংশ শতাব্দীর শেষের দিকে, বিশ্ববিদ্যালয়ে প্রবিষ্ট হওয়ার প্রস্তুতিস্বরূপ শিক্ষার্থীদের জন্য একটি আনুষ্ঠানিক মাধ্যমিক বিদ্যালয় স্থাপনের লক্ষ্যে স্বদেশী আন্দোলনের স্থানীয় নেতৃবৃন্দ এবং গৌরীপুরের জমিদারেরা ময়মনসিংহ জেলার নেত্রকোণা মহকুমায় উদ্যোগ গ্রহণ করেন।

১৮৮৯ সালের ৬ই ফেব্রুয়ারি ময়মনসিংহের তৎকালীন জেলা ম্যাজিস্ট্রেট ও কালেক্টর রমেশচন্দ্র দত্তের প্রচেষ্টায় বিদ্যালয়টি আনুষ্ঠানিকভাবে প্রতিষ্ঠিত হয়। তিনি ইন্ডিয়ান সিভিল সার্ভিসের একজন বিশিষ্ট সদস্য হওয়ার পাশাপাশি একজন প্রখ্যাত ঔপন্যাসিক, ইতিহাসবিদ ও অর্থনীতিবিদ ছিলেন, যিনি ব্রিটিশ ভারতের অর্থনৈতিক নীতির সমালোচনা করেছিলেন। মহকুমা পরিদর্শনের সময় তিনি এখানে একটি উচ্চ বিদ্যালয়ের অভাব লক্ষ করেন এবং স্থানীয় হিতৈষীদের ও জমিদারদের নিয়ে এটি প্রতিষ্ঠার ব্যবস্থা করেন। তাঁর সম্মানার্থে প্রতিষ্ঠানটির নামকরণ করা হয়।

প্রতিষ্ঠার পরপরই বিদ্যালয়টি পূর্ব ভারতের প্রখ্যাত বিদ্যাপীঠ কলকাতা বিশ্ববিদ্যালয়ের অধিভুক্ত হয়। ব্রিটিশ শাসনামলে দীর্ঘকাল ধরে এটি নেত্রকোণা অঞ্চলের একমাত্র বিদ্যালয় হিসেবে এই স্বীকৃতি ধরে রেখেছিল। ১৮৯৫ সাল নাগাদ এখানকার শিক্ষার্থীরা কলকাতা বিশ্ববিদ্যালয়ের অধীনে প্রবেশিকা পরীক্ষায় অংশগ্রহণ করতে শুরু করে এবং ১৯০০ সালে রাজেন্দ্র কুমার দত্ত এই পরীক্ষায় নবম স্থান অধিকার করেন। ১৯৩০ ও ১৯৪০-এর দশকের কলকাতা গেজেটের নথিপত্রে "নেত্রকোণা দত্ত হাই স্কুল কেন্দ্র"-কে একটি পরীক্ষাকেন্দ্র হিসেবে উল্লেখ করা হয়েছে।

### নারী শিক্ষা ও সাংস্কৃতিক জীবন
১৯৩০-এর দশকে দত্ত উচ্চ বিদ্যালয় নেত্রকোণায় নারী শিক্ষার প্রসারে অগ্রণী ভূমিকা পালন করে। শহরটিতে তিনটি উচ্চ বিদ্যালয় থাকা সত্ত্বেও কোনোটিতেই মেয়েদের ভর্তির সুযোগ ছিল না। ১৯৩৩ সালে প্রধান রেক্টর জৈনেশ রঞ্জন রায় সপ্তম শ্রেণিতে আটজন ছাত্রী নিয়ে মেয়েদের জন্য একটি পৃথক শাখা চালু করেন। ১৯৩৭ সাল নাগাদ এই শাখা থেকে আটজন পরীক্ষার্থী প্রবেশিকা পরীক্ষায় উত্তীর্ণ হন।

সাংস্কৃতিক দিক দিয়েও বিদ্যালয়টির বিশেষ খ্যাতি ছিল। ১৯৩০ সালে প্রতিষ্ঠানটি শান্তিনিকেতনের বাইরে বৃহৎ পরিসরে রবীন্দ্রনাথ ঠাকুরের জন্মবার্ষিকী রবীন্দ্রজয়ন্তী উদ্‌যাপন করে, যা বাংলার গ্রামাঞ্চলে আয়োজিত প্রারম্ভিক রবীন্দ্রজয়ন্তীগুলোর মধ্যে একটি হিসেবে বিবেচিত। এই আয়োজনের প্রধান উদ্যোক্তা ছিলেন বিদ্যালয়ের প্রাক্তন ছাত্র শৈলজারঞ্জন মজুমদার, যিনি পরবর্তীতে বিশ্বভারতী বিশ্ববিদ্যালয়ের সঙ্গীত ভবনের অধ্যক্ষ হিসেবে দায়িত্ব পালন করেন।

### রাজনৈতিক আন্দোলন
দত্ত উচ্চ বিদ্যালয় দীর্ঘকাল ধরে নেত্রকোণায় ছাত্র আন্দোলনের কেন্দ্র হিসেবে কাজ করেছে। বিদ্যালয়টি নেত্রকোণা শহীদ মিনারের পাশেই অবস্থিত, যা ভাষা শহীদদের স্মৃতি বহন করে। এর শিক্ষার্থীরা বাংলাদেশের ইতিহাসের বেশ কয়েকটি গুরুত্বপূর্ণ আন্দোলনে সক্রিয় ভূমিকা পালন করেছে।

১৯৫২ সালের **[[বাংলা ভাষা আন্দোলন|ভাষা চলাকালে]]** শিক্ষার্থীরা পাকিস্তানের রাষ্ট্রভাষা হিসেবে বংলাকে প্রতিষ্ঠার দাবিতে স্থানীয় ধর্মঘট ও প্রতিবাদ মিছিলে অংশগ্রহণ করে। ১৯৬৬ সালের **[[৬ দফা আন্দোলন|ছয় দফা আন্দোলনের]]** সময় নেত্রকোণা মহকুমার গ্রামীণ ও শহরতলির মানুষের কাছে শেখ মুজিবুর রহমান কর্তৃক ঘোষিত কর্মসূচিটি পৌঁছে দিতে শিক্ষার্থীরা সাহায্য করে। ১৯৬৯ সালের **[[ঊনসত্তরের গণঅভ্যুত্থান|গণঅভ্যুত্থানে]]** আইয়ুব খানের সামরিক শাসনের বিরুদ্ধে বিদ্যালয়টি থেকে ব্যাপক আন্দোলন গড়ে ওঠে। এই সময়ে প্রাক্তন ছাত্র হেলাল হাফিজের বৈপ্লবিক কবিতা, বিশেষ করে *নিষিদ্ধ সম্পাদকীয়*, ব্যাপক জনপ্রিয়তা লাভ করে। ১৯৭১ সালের **[[বাংলাদেশের স্বাধীনতা যুদ্ধ|মুক্তিযুদ্ধে]]** শিক্ষার্থীরা সক্রিয়ভাবে অংশগ্রহণ করে এবং তাদের মধ্যে বেশ কয়েকজন নথিভুক্ত মুক্তিযোদ্ধা রয়েছেন। শিক্ষার্থীরা ১৯৯০ সালের **[[নব্বইয়ের স্বৈরাচারবিরোধী আন্দোলন|স্বৈরাচার বিরোধী আন্দোলনেও]]** অংশ নেয় যা এরশাদ সরকারের পতন ঘটায়।

### নেত্রকোণা কলেজ প্রতিষ্ঠায় ভূমিকা
১৯৪৯ সালে, ভারত বিভাজনের পরপরই স্থানীয় নেতারা নেত্রকোণা সরকারি কলেজ প্রতিষ্ঠার উদ্যোগ গ্রহণ করেন, যাতে এ অঞ্চলের শিক্ষার্থীদের উচ্চশিক্ষার জন্য ঢাকা বা ময়মনসিংহের মতো দূরবর্তী শহরে যেতে না হয়। অধ্যক্ষ প্রিয়ভূষণ বণিকের নেতৃত্বে সাতজন শিক্ষক নিয়ে কলেজটির কার্যক্রম শুরু হলেও, তখন এর নিজস্ব কোনো অবকাঠামো ছিল কেজি। এই প্রাথমিক পর্যায়ে নবগঠিত কলেজটির যাবতীয় প্রশাসনিক ও আনুষঙ্গিক কার্যক্রম দত্ত উচ্চ বিদ্যালয়ের ছাত্রাবাস থেকেই পরিচালিত হতো।

## ক্যাম্পাস
থাম্ব|দত্ত উচ্চ বিদ্যালয়ের খেলার মাঠ
বিদ্যালয়টি নেত্রকোণার প্রধান প্রশাসনিক এলাকা মোক্তারপাড়ায়, নেত্রকোণা সরকারি বালিকা উচ্চ বিদ্যালয়ের ঠিক বিপরীতে এবং নেত্রকোণা শহীদ মিনারের পাশে অবস্থিত। এর মূল ক্যাম্পাস ৪.৩৩ একর জুড়ে বিস্তৃত, যা আয়তনের দিক থেকে নেত্রকোণা জেলার সর্ববৃহৎ মাধ্যমিক বিদ্যালয় ক্যাম্পাস। শহরের জয়নগর মৌজায় বিদ্যালয়টির একটি পৃথক খেলার মাঠ রয়েছে।

ক্যাম্পাসের সামনের অংশে রাস্তার পাশে প্রায় ৫০টি দোকান রয়েছে, যা থেকে প্রাপ্ত ভাড়া প্রতিষ্ঠানটিকে সরকারি এমপিও ভর্তুকির বাইরেও নিজস্ব আর্থিক স্বাধীনতা প্রদান করেছে। পরবর্তীতে এই রাজস্ব আয় আরও বাড়ানোর লক্ষ্যে ক্যাম্পাসের সীমানায় একটি দোতলা বাণিজ্যিক কেন্দ্র নির্মাণ করা হয়। বিদ্যালয়ের গ্রন্থাগারে আনুমানিক ৪,৫০০ থেকে ৫,০০০ বইয়ের সংগ্রহ রয়েছে।

## শিক্ষাকার্যক্রম
দত্ত উচ্চ বিদ্যালয় ১ম শ্রেণি থেকে ১০ম শ্রেণি পর্যন্ত শিক্ষা প্রদান করে। শিক্ষার্থীদের ময়মনসিংহ শিক্ষা বোর্ডের অধীনে মাধ্যমিক স্কুল সার্টিফিকেট (এসএসসি) পরীক্ষায় অংশগ্রহণের জন্য প্রস্তুত করা হয়। এতে প্লে-গ্রুপ থেকে ৫ম শ্রেণি পর্যন্ত একটি সহশিক্ষামূলক কিন্ডারগার্টেন শাখা এবং ৬ষ্ঠ থেকে এসএসসি পর্যন্ত ছেলেদের ও মেয়েদের জন্য দুটি পৃথক মাধ্যমিক শাখা রয়েছে।

শিক্ষার্থীদের ক্রমবর্ধমান ভর্তির চাপ সামলাতে ২০১৫ সালে বিদ্যালয়টিতে দুই শিফট বা পালা চালু করা হয়। মেয়েরা প্রাতঃকালীন শিফটে (সকাল ৭:৩০ থেকে দুপুর ১২:৩০ পর্যন্ত) এবং ছেলেরা দিবা শিফটে (দুপুর ১২:০০ থেকে বিকেল ৫:৩০ পর্যন্ত) ক্লাস করে। বর্তমানে বিদ্যালয়টিতে ৪০টি শাখায় প্রায় ২,৮৩৪ জন শিক্ষার্থী অধ্যয়নরত এবং ৫৯ জন শিক্ষক শিক্ষাদান করছেন।

শ্রেণিকক্ষগুলোতে মাল্টিমিডিয়া সুবিধা ও কেন্দ্রীয় সিসিটিভি প্রতিনিয়ত নজরদারির ব্যবস্থা রয়েছে এবং বিদ্যালয়টিতে একটি আধুনিক কম্পিউটার ও আইসিটি ল্যাব পরিচালিত হয়। ২০১৬ সালের এসএসসি পরীক্ষায় পাসের হার ছিল ৯৬%, যেখানে ৪২ জন শিক্ষার্থী জিপিএ-৫ অর্জন করে।

## উল্লেখযোগ্য শিক্ষার্থী
* নলিনী রঞ্জন সরকার (১৮৮২–১৯৫৩) – অবিভক্ত বাংলার অর্থমন্ত্রী (১৯৩৭), কলকাতা কর্পোরেশনের মেয়র (১৯৩৫) এবং ভাইসরয়ের নির্বাহী পরিষদের সদস্য
* শৈলজারঞ্জন মজুমদার – অধ্যক্ষ, সঙ্গীত ভবন, বিশ্বভারতী বিশ্ববিদ্যালয়, শান্তিনিকেতন
* হেলাল হাফিজ (১৯৪৮–২০২৪) – কবি, *যে জলে আগুন জ্বলে*-এর রচয়িতা, বাংলা একাডেমি সাহিত্য পুরস্কার (২০১৩) এবং মরণোত্তর একুশে পদক (২০২৫) প্রাপ্ত
* সিদ্দিকুর রহমান – বাংলাদেশের মন্ত্রিপরিষদ সচিব
* ড. কামাল সিদ্দিকী – বাংলাদেশের প্রধানমন্ত্রীর মুখ্য সচিব
* হাসান মাহমুদ খন্দকার – পুলিশ মহাপরিদর্শক (আইজিপি) এবং রাষ্ট্রদূত
* অমিতাভ চৌধুরী – কলকাতার প্রখ্যাত সাংবাদিক ও লেখক
* ডা. মোফাক্কারুল ইসলাম ভূঁইয়া – ময়মনসিংহ কমিউনিটি বেজড মেডিকেল কলেজের প্রতিষ্ঠাতা

## আরও দেখুন
* নেত্রকোণা সরকারি বালিকা উচ্চ বিদ্যালয়
* নেত্রকোণা সরকারি কলেজ
* রমেশ চন্দ্র দত্ত
* বাংলাদেশের শিক্ষা ব্যবস্থা

## তথ্যসূত্র

## বহিঃসংযোগ
* 

বিষয়শ্রেণী:নেত্রকোণা জেলার বিদ্যালয়
বিষয়শ্রেণী:১৮৮৯-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:১৮৮৯-এ ব্রিটিশ ভারতে প্রতিষ্ঠিত